Здравейте,


Имам въпрос, на който ще се радвам, ако може да отговорите. 


Подадох предизвестие на старата си работа, защото си намерих нова. Всичко със старата работа мина наред, като миналият петък, 20.03.2020, беше последният ми работен ден. Вчера, понеделник, 23.03.2020, се бяхме разбрали с човек от ЧР на новата фирма да отида в офиса за последно подписване на протоколи за вътрешен ред и др. подобни документи и за настройване на личния лаптоп за достъп до системата им, с която да работя отвкъщи, спазвайки мерките за сигурност по повод COVID 19 и създалата се пандемия. И ето тук става проблемът.


Отидох, подписах необходимото и докато изчаквахме колегата ми, който да въведе настройките, дойде собственикът на фирмата и помоли да поговорим. Накратко: каза ми, че няма как да ме наеме. По негови думи, поради срива, който борсата претърпя наскоро, буквално преди няколко дни, точно в петък, 20.03.2020, рекламният пазар също е понесъл голяма щета, равняваща се на 70%, която е оставила едва 30% функциониращи и той не може да си ме позволи — налагало се дори след разговора с мен още няколко човека да съкрати. Това, колкото и неприятно да ми стана, го разбирам, но това, което не мога да разбера е защо не комуникира опасенията си с мен по повод евентуална невъзможност за наемането ми седмица по-рано. Не може да не е предвидил, че нещо може да се случи, си мисля, тъй като аз самият дори се опасявах от подобен разговор и очаквах, че нещо може да се случи. Понеже обаче не получих никакво обаждане от тях по-рано, реших, че това е добър знак и няма да има проблеми. Всъщност дори получих обаждане в четвъртък, 19.03.2020, което съвсем не е толкова по-рано, но все пак обаждането беше в добра насока, защото просто искаха да ми кажат, че ще ме очакват в понеделник за гореописаните неща (документи и настройка на лаптоп).


Ето го и питането ми: освен от моята морална гледна точка, от която законът не се вълнува, мога ли да си търся правата в тази ситуация? Важно е да отбележа и че ми бе връчен документ за освобождаване в полза на работодателя през първите 6 месеца от стандартния изпитателен срок, който подписах. Ако този документ може да се използва дори при такива обстоятелства, лично аз не виждам нещо незаконно, но все пак не съм адвокат. От бизнес гледна точка и от гледна точка на репутацията на тази фирма, отношението им е напълно несериозно и осъдително, но дали това важи и от законова гледна точка?




Освободен от нова работа на първия си работен ден
=================================================

 

Ако имате сключен трудов договор, работодателят Ви не може да Ви освободи просто така, било то и предвид извънредното положение. От Вашия въпрос обаче не става ясно дали имате подписан договор с работодателя. Ако нямате такъв договор, остава възможност да търсите едиснтвено извъндоговорна отговорност, което не е лесно. Ако обаче иамте договор, то правото е на Ваша страна.


С уважение,  

адв. Никола Пенчев  

[pitai@advokatami.bg](mailto:pitai@advokatami.bg)




Здравейте, г-н Ганчев, 


доколкото разбирам от описаното от Вас – сте подписал договор с изпитателен срок, уговорен в полза на работодателя, при който работодателят може да прекрати трудовото правоотношение без предизвестие във всеки момент от въпросните 6 месеца, без дори да излага причина за това. Т.е. от юридическа гледна точка съгласно разпоредбите на Кодекса на труда не бихте могли да претендирате например обезщетение или да предявите иск за незаконно уволнение. Друг е въпросът за моралната гледна точка, която поставяте.


Поздрави,  

адв. Николина Митова  

0898 303092


